ועדת החינוך, התרבות והספורט, כנסת 18, פרוטוקול מספר 203, 2010-05-03 12:00

זבולון אורלב: צהריים טובים, אני מתכבד לפתוח את ישיבת ועדת החינוך, התרבות והספורט שתוקדש היום לסוגיית התלבושת האחידה בבתי הספר.

זבולון אורלב: אנחנו מחכים שיכנס לישיבה שר החינוך גדעון סער, וברשותכם אפתח את הדיון.

זבולון אורלב: כמי שלמד במערכת החינוך הישראלית לפני כך וכך שנים, אנחנו הוותיקים זוכרים דרך קבע שעניין התלבושת האחידה היה דבר מובן וברור במערכת החינוך, ואני לא זוכר בתקופת היותי תלמיד שאיזה שהוא בית ספר נהג שלא תהיה בו תלבושת אחידה.

זבולון אורלב: אותם ימים היו ימים אחרים, הסולידריות החברתית הייתה שונה מאשר עכשיו, הרצון לשוויון והפגנת פערים, האחריות החברתית הייתה אחרת מאשר היום.

זבולון אורלב: עם זאת, לאט - לאט, השתרשה במערכת החינוך אופנה שהתלבושת האחידה בוטלה מן העולם.

זבולון אורלב: מצאנו עצמנו לעתים בקצה השני של המטוטלת, שתלמידים לקחו חירות לעצמם להתלבש באופן שאיננו ראוי לבית הספר, גם בשל סוגיית הצניעות אבל גם בשל תחרות על לבוש אופנתי של מותגים.

זבולון אורלב: כל תלמיד רצה יותר להפגין את הטעם האישי שלו ואת העובדה שהוא מעודכן בלבוש הנכון.

זבולון אורלב: אני לא יודע אם שר החינוך ידידי ראה שידור בטלוויזיה, על כך שיש עכשיו אופנה של בנות מצווה לעשות "בוק", אלבום דוגמניות שבנות מצווה מבקשות להכין לעצמן כמתנת בת-המצווה מהוריה.

זבולון אורלב: מדובר בהוצאה של אלפי שקלים, מלבישים אותן במיטב מותגי האופנה כדי שיישאר להן כזה זיכרון.

זבולון אורלב: הסוגיה הזו היא לכאורה זוטרה, שולית, אבל אני חושב שנכון לדבר על הנושא כי מאחוריו נמצאת סוגיית המשמעת, הסולידריות החברתית, הצניעות וכן איך בית הספר נראה.

זבולון אורלב: אני מברך את שר החינוך שהעלה את הנושא על סדר היום.

זבולון אורלב: אני מבין שהתקיימו התייעצויות רבות ויש כיום מדיניות שהחליט עליה השר, אנחנו נשמע את המדיניות ונדבר עליה.

זבולון אורלב: אדוני השר, צהריים טובים.

גדעון סער: צהריים טובים, אדוני יושב הראש אני מודה על ההזמנה לדיון.

גדעון סער: אני חושב שועדת החינוך, התרבות והכנסת כאשר היא דנה בנושא היא עושה דבר נכון, משום שיש לנושא חשיבות.

גדעון סער: קיבלתי החלטה בנושא בחודש ינואר, אשר תמציתה שהחל משנת הלימודים הקרובה תשע"א תהיה תלבושת אחידה חובה בבתי הספר היסודיים ובחטיבות הביניים.

גדעון סער: בחטיבות העליונות תהיה המלצה לתלבושת אחידה, בשלב זה לא מדובר בחובה אבל אנחנו ממליצים.

גדעון סער: ההחלטה הייתה תוצאה של התייעצויות רבות, כולל התייעצויות עם נציגי ועדי הורים מכלל המחוזות בארץ, נציגי התלמידים ובכירי משרד החינוך.

גדעון סער: ההחלטה היא, כפי שציין אדוני יושב הראש, ביטוי חיצוני לתפיסה חינוכית ערכית שבסיסה עומדים ערכי שוויון, צניעות, השתייכות קהילתית, אחווה וגאווה בית ספרית, ויש לה גם משמעויות בהיבטים נוספים - זה בוודאי מקל על הנטל הכלכלי על הורים רבים ברחבי הארץ.

גדעון סער: בנוסף, על פי כל הניסיון שהצטבר במקומות רבים יש לתלבושת אחידה תרומה לאקלים בית ספרי חיובי, אווירה יותר טובה ומשמעת, וגם הקטנת הנראות של פערים כלכליים, לפחות בתחום בית הספר.

גדעון סער: המהלך אינו פשוט, אני שוקל אותו מיום הכניסה לתפקידי.

גדעון סער: בהתחלה הסתפקנו בחוזר המנהל הכללי האחרון שיצא ערב שנת הלימודים הנוכחים בהנחיה על לבוש הולם, ולא לבוש אחיד, אבל הגעתי לכלל מסקנה שיש לבצע את המהלך.

גדעון סער: אני חי בקרב עמי, כל מי שיש לו ילדים או נכדים שלומדים בבתי הספר מכיר את העניין.

גדעון סער: אצלי בבית יש התנגדות חזקה למהלך ועדיין לא השלימו עם קבלת ההחלטה, אבל אני חושב שתלמידים – בוודאי בבתי הספר היסודיים –לא צריכים לבלות מול הראי בבוקר את כל אותו הזמן בהחלטה מה ללבוש.

גדעון סער: אפשר להשאיר את זה לשנים הבאות בחייהם, זה לא חייב להיות חלק משגרת היום של ההליכה לבית הספר.

גדעון סער: נכון שקשה לשנות הרגלים, ואני מקבל הרבה מכתבים מילדים מכל שכבות הגיל ומשתדל להסביר שאני חושב שההחלטה טובה לבני הנוער.

גדעון סער: מדובר במבצע מאוד רחב במערכת החינוך.

גדעון סער: בחודש מרץ יצאה הנחיית איסור של מנהלת המנהל הפדגוגי, שהנחתה את המחוזות להיערך לביצוע ההחלטה, לכן גם נאלצתי לקבל את ההחלטה באמצע שנת הלימודים מכיוון שלא ניתן לבצע את ההנחיה אלא בתחילת השנה.

גדעון סער: יתבצעו תהליכים חינוכיים מול מועצות התלמידים במחוזות השונים לגבי הדגם או הצבע של התלבושות ובלבד שתהיה תלבושת הולמת, והתהליכים מתקיימים היום בבתי הספר ברחבי הארץ שאין בהם תלבושת אחידה נכון להיום.

גדעון סער: אנחנו בודאי נעקוב אחר הביצוע של ההנחיה הזו לא רק ב-1 בספטמבר אלא בחודשיים האחרונים לפני היציאה לחופשת הקיץ בהם ניתן לוודא שהתהליך אכן מתקיים.

גדעון סער: אני חושבת שיש הקלת ראש בסוגיית אקלים בית ספרי ומשמעת.

גדעון סער: חושבים שזה תפל, לא העיקר, לא המרכז – אני חושב שיש קשר ישיר בין אקלים בית ספרי לבין הישגים לימודיים.

גדעון סער: במקום בו לא מתקיימים לימודים, אין ניצול טוב של שעות הלימודים, במקום בו יש הרבה בעיות אלימות ובעיות משמעת – ההישגים הלימודיים נפגעים מהאווירה הזו.

גדעון סער: לכן, ההתמודדות עם המימדים השונים כוללת גם את המימד של האקלים הבית ספרי.

גדעון סער: אני מאמין שלסוגיות הללו יש השלכה גם על כוח ההוראה, אנחנו קוראים כתבות על מורים צעירים שרצו להיכנס למערכת אבל נרתעו בגלל אותם נושאים – חברת הכנסת עינת וילף בטח תוכל להרחיב בנושא.

גדעון סער: לכן, יש להבין שבעיות היסוד של המערכת שנוגעות לכוח ההוראה ולהישגים יש להן זיקה לסוגיות של אקלים בית ספרי ומשמעת.

גדעון סער: אני חייב להגיד שיש לנו כבר שלוש אינדיקציות מעודדות שיש שיפור קל מתון בנושא האקלים הבית ספרי והמאבק באלימות.

גדעון סער: ראינו זאת בתוצאות המיצ"ב האחרונות, וראינו זאת במחקר שהתבצע על "אופק חדש", ואני חייב לומר שכאן השיפור אינו ניכר בבתי הספר הממלכתיים-דתיים וכן בבתי הספר במגזר הערבי.

גדעון סער: ראינו זאת גם במחקר חיצוני שבוצע.

גדעון סער: אם נתעקש על הנושאים הללו, אנחנו נמשיך לראות מגמה של שיפור בנושא המאבק באלימות, ההתמודדות עם אלימות ועם סוגיות של משמעת, אקלים בית ספרי והאווירה בבית הספר.

גדעון סער: צריך לראות את זה גם בהקשר רחב יותר.

גדעון סער: ההחלטה היא לא עומדת לבדה, היא קשורה לאותו תיקון שעשינו במערכת כולה עם חוזר המנהל הכללי החדש שיתפרסם בתחילת שנת הלימודים הבאה וכולל הגדרת גבולות וסנקציות על הסטייה מהגבולות.

גדעון סער: זה קשור בוודאי לאותו תיקון שהועדה דנה בו ואישרה אותו של חוק זכויות התלמיד, קשור בוודאי להרחבה משמעותית של כניסת פרויקט "עיר ללא אלימות" לבתי הספר.

גדעון סער: הכול חלק מתפיסה רחבה, ויהיו צעדים נוספים.

גדעון סער: ההחלטה הזו הייתה צריכה להתקבל זמן סביר שמאפשר היערכות כדי ליישם אותה בתחילת שנת הלימודים.

גדעון סער: אני לא בעד לטלטל את המערכת באמצע שנת הלימודים.

גדעון סער: יש לציין שהתלבטנו בנוגע לחטיבות העליונות, והחלטנו בשלב הזה ללכת במתווה הדרגתי.

גדעון סער: אם למשל, תלמיד במשך אחת עשרה שנים למד ללא תלבושת אחידה הוא לא חייב בשנה האחרונה לעשות זאת, גם מבחינה כלכלית.

גדעון סער: אם זה היה תלוי רק בי אני הייתי מרחיק לכת מבחינת סוג התלבושות, אם ילדים מגיעים אם ז'קט ועניבה זה טוב, אבל זה לא יקרה בשנת הלימודים הבאה, וייתכן שיש אף בעיה אקלימית בנושא זה.

גדעון סער: הכיוון חייב להיות הכיוון בו אנו הולכים, יש אפשרות של השתתפות של תלמידים בבחירת התלבושת האחידה, כך שזה לא נעשה ללא ההשתתפות שלהם אבל עצם קבלת ההחלטה לא מותנית בבחירתם.

גדעון סער: כל הטיעונים היפים על החירות האינדיבידואלית שבאה לידי ביטוי בבחירת הבגדים, כוחם יפה לשעות של אחרי בית הספר ולא בהכרח בשעות הלימודים.

גדעון סער: שוב תודה ליושב הראש שראה את חשיבות הנושא וזימן את הדיון.

זבולון אורלב: תודה רבה לאדוני השר.

זבולון אורלב: אני מציע שנשמע קודם כל התלמידים.

זבולון אורלב: נמצאת איתנו כאן הדר שומן שהיא יושב ראש מועצת התלמידים.

זבולון אורלב: האם דנתם בסוגיה?

זבולון אורלב: מה עמדתכם?

הדר שומן: צהריים טובים לכולם.

הדר שומן: קודם כל אני חייבת להסכים עם כל מה שאמר אדוני שר החינוך, דיברנו על זה גם איתו וגם במועצות המחוזיות ובמועצה הארצית.

הדר שומן: כולם למעשה מסכימים על כך שהחזרת התלבושת האחידה לבתי הספר תשפר את האקלים הבית ספרי, ותשפר את כלל הנושאים עליו דיבר השר – צמצום פערים, נטל כלכלי ועוד.

הדר שומן: ההצעה שלנו הייתה שלמועצת התלמידים בבית הספר או חבורה נבחרת של תלמידים, יוכלו לעצב את חולצת בית הספר, ובצורה זו גם נשאר מקום למקוריות או משהו מיוחד לאותו בית הספר והתלמידים ירגישו שותפות ורצון לקחת חלק.

הדר שומן: תלבושת אחידה היא בהחלט דבר שצריך להחזיר לבתי הספר בשביל שזה יצור אקלים טוב.

זבולון אורלב: לא הייתה שום אופוזיציה?

הדר שומן: תמיד יש את האנשים שלא מסכימים מהמקום של אינדיבידואליזם, אבל הגענו להסכמה שברגע שיחזירו את התלבושת האחידה ודברים נוספים כמו קימה כשהמורה נכנס לכיתה, זה ישפר את שאר הדברים.

זבולון אורלב: מה הכוונה שלכם ב-"תלבושת אחידה"?

הדר שומן: צבע ועיצוב אחידים.

זבולון אורלב: גם של החלק העליון וגם של החלק התחתון?

הדר שומן: מדובר בינתיים רק על חולצות.

זבולון אורלב: רק חולצות, ללא מכנס, לא תסרוקת ולא נעליים?

הדר שומן: נכון.

הדר שומן: היום ברוב בתי הספר הרשמיים יש תלבושת אחידה שלא מחייבים להגיע איתה.

זבולון אורלב: את בחטיבה העליונה, נכון?

הדר שומן: אני בכיתה י"ב.

הדר שומן: בהוד השרון עשו השנה פרויקט בכל בתי הספר, יש תלבושת אחידה ובימי שישי כולם מגיעים עם חולצות לבנות.

הדר שומן: אמנם ביטלו את הפרויקט אבל התלמידים ממשיכים את המסורת ומגיעים בכל יום שישי עם חולצה לבנה.

הדר שומן: כמו שאמרתי מקודם, אני חושבת שזה אחד מהרבה מאוד דברים שצריך לעשות כדי להחזיר את האקלים החינוכי לבתי הספר.

זבולון אורלב: אני חושב שזה מאוד חשוב שאתם, כתלמידים, נותנים לזה גיבוי.

גדעון סער: שכחתי לומר שההנחיה שנמסרה המליצה לרכוש במרוכז ובמוזל תלבושת אחידה, תוך השתדלות שהתוצרת תהיה כחול-לבן, דהיינו מיוצרת בארץ.

זבולון אורלב: האמת היא שרק הרשויות המקומיות מחויבות בחוק המכרזים.

זבולון אורלב: ארגוני ההורים לא מחויבים לכך.

זבולון אורלב: אם היה חוק המכרים הם היו מקבלים הצעה מוזלת מסין או מתאילנד, אבל פה אין כזה דבר והם יכולים להחליט החלטה ערכית אידיאולוגית שכזו, שאני תומך בה בלב שלם.

זבולון אורלב: יכולה להיות בכך גם תרומה חינוכית לילדים.

זבולון אורלב: מר אליהו חכם – הסתדרות המורים, בבקשה.

אליהו חכם: אני מצטרף לדברי השר ויושב הראש, אני הייתי גם תלמיד בתלבושת אחידה ואני גם הייתי מורה ומנהל.

אליהו חכם: כשאני הייתי מנהל בית ספר, בנושא התלבושת האחידה אחת הבעיות הייתה מה עושים עם הילדים שמסרבים לבוא בתלבושת אחידה – איך קושרים את הנושא הזה, משום שהייתה בעיה ודילמה קשה האם לשלוח את הילד הביתה או לא.

אליהו חכם: יש לחשוב על הנושא טוב מאוד, מה עושים לגבי הנחיות המשמעת.

זבולון אורלב: מה עמדתך בעניין?

אליהו חכם: אינני מוכן לקבל על עצמי אחריות מה יקרה לילד בדרך הביתה כשאין הורים בבית.

אליהו חכם: לא פעם החזקתי בעצמי מאגר חולצות בבית הספר.

אליהו חכם: בעיה נוספת – היו בתי ספר שקיימו תלבושת אחידה לחינוך הגופני ותלבושת אחרת לשיעורים.

אליהו חכם: מדובר הרי בבעיות שצריכים לתת עליהן את הדעת, האם יש תלבושת אחידה גם לחורף או רק בקיץ.

זבולון אורלב: כרגע נאמר שהתלבושת האחידה תהיה חולצה, צבע ועיצוב, לא מה שמתחת לחולצה ולא מה שמתחת לה.

אליהו חכם: אני רק מציין שאלו בעיות שהתמודדנו איתן בעבר, ויש לחשוב מה הפתרון כבר עכשיו.

זבולון אורלב: תודה רבה לך.

זבולון אורלב: נתחיל עכשיו עם ארגוני ההורים, קודם כל אבי גור מארגון ההורים הארצי ואחריו אתי בנימין.

אבי גור: קודם כל אני רוצה להודות לשר החינוך גדעון עזרא, שהוא מקדם את הנושא של מדיניות כלל-ארצית.

אבי גור: בשנים הקודמות כל בית ספר היה מחליט בעניין, ולכן הרבה בתי ספר והרבה תלמידים לא זכו למה שמגיע להם מפני שלא הייתה אכיפה.

אבי גור: אני רוצה להודות בשם מאות אלפי ילדים שחיים במשפחות עניות, וגם בשם הוריהם, שהרי השינוי הזה יעזור באופן משמעותי בהורדת העלויות וגם מסיבות אחרות.

אבי גור: יחד עם זה, בתחילת הדרך זה מחייב את המשפחה לרכוש דברים שהם לא היו צריכים לרכוש בשנים קודמות, ואנחנו רוצים ליזום מחקר ובדיקה לגבי הצרכים הללו.

אבי גור: בנוסף, ידענו לנו שמשרד הרווחה מוכן להירתם לתמיכה במשפחות הללו מבחינה זאת.

גדעון סער: אילו צרכים?

אבי גור: משפחה שיש לה חמישה ילדים, צריכה לקנות חמש עד שש חולצות עבור כל ילד.

גדעון סער: אבל החולצות הללו זולות מכל חולצה אחרת שהם היו צריכים לקנות להם קודם.

אבי גור: אם מדובר בחולצות מתוצרת ישראלית זה לא תמיד נכון.

אבי גור: היינו רוצים לבקש ממשרד החינוך שיפורסמו מפרטים והמלצות לגבי התלבושת.

אבי גור: זה יאפשר לנו לגשת ולרכז את הקניות.

זבולון אורלב: אבל אתם לא גוף שיכול לרכז את הקניות.

זבולון אורלב: יכול להיות שצריכים לחשוב על החברה למשק וכלכלה של השלטון המקומי שתעשה את השירות עבור כולם, שתוציא מכרזים שלא מחייבים אף אחד.

זבולון אורלב: לצערי, אין היום גוף כלכלי של הורים שיכול לפקח על הדבר.

אבי גור: אני רוצה להעלות את הנקודות שעלו אצלנו ואצל ועדי הורים ברחבי הארץ.

אבי גור: בהיבט החיובי של העניין זה בהחלט יאפשר למורים ולשומרים בשער לזהות גורמים עוינים.

אבי גור: זה יכול לפתח בגדים מיוחדים לשיעורי התעמלות, וגם כאן צריך מדיניות מרכזית.

אבי גור: חשוב לי להדגיש את נושא האווירה הטובה גם בבית וגם בכיתה, והייתי רוצה לבקש שזה ייבדק ויימדד.

אתי בנימין: יושב הראש דיבר על ה-"בוק" שעושות תלמידות, שעושות אותו עם אותם המותגים שהן מגיעות איתם לבית הספר.

אתי בנימין: כלומר זה לא מסתיים ב-"בוק", ואני מקווה שמשרד החינוך אכן יוציא הנחיות בסוגיה זו.

אתי בנימין: אני כעיקרון מסכימה ותומכת בהחלטה של השר להכניס את התלבושת האחידה, אני חושבת שבתי הספר לא יכולים להוות מקום לתצוגת אופנה של תלמידים.

אתי בנימין: כל נושא המותגים – יש ילדים שאין להם, וזה יוצר תחרות בבית הספר.

אתי בנימין: תלבושת אחידה היא יותר נכונה ומכובדת.

אתי בנימין: רציתי לומר ששוחחתי עם לא מעט מנהלי בתי ספר, לפחות שלושה אחרו שההחלטה לא נכונה מכיוון שתלמיד צריך להביע את עצמו וזו דרכו להביע את עצמו.

אתי בנימין: בנושא המרכז, חלק מוועדי ההורים הם עמותות וגופים משפטיים שמקיימים מכרזים ומקפידים על החלק הכחול-לבן.

זבולון אורלב: תודה רבה.

זבולון אורלב: רשות הדיבור ניתנת להרף מיגל – מודיעין מכבים-רעות.

הרף מיגל: אני רוצה להתחיל ולומר שאין לי שום וויכוח עם כל הסיבות שבגללן רוצים להכניס את התלבושת האחידה.

הרף מיגל: אני חושב, ואמרתי גם בהתייעצות עם כבוד השר, שהדרך שנוקטים בה היא לחלוטין לא נכונה.

הרף מיגל: אני מציע לשקול מחדש את העניין לפני שמתחילים אותו, ובשתי דקות אני אסביר למה.

הרף מיגל: אני מגיע ממודיעין מכבים-רעות, שם לכלל בתי הספר יש תלבושות אחידה למעט אחד.

הרף מיגל: מדובר היה בתהליך של שיתוף פעולה בין כלל הגורמים.

הרף מיגל: לא היה מדובר בהנחיה מלמעלה, שאינה נכונה ואינה חינוכית.

הרף מיגל: אפשר לתת הנחיה למנהלי בתי ספר להתחיל בתהליך דיונים על מנת להכניס תלבושת אחידה, אבל אסור לכפות את זה.

הרף מיגל: עובדה שבמודיעין מכבים-רעות, תוך דיון בבית הספר כולם הגיעו לתלבושת אחידה בלי שמישהו למעלה החליט על זה.

הרף מיגל: החלטה מלמעלה יוצרת התנגדות.

הרף מיגל: אני חושש מאוד שאתם לא יודעים לאן אתם נכנסים.

הרף מיגל: היום זה חולצה, מחר כפכפים, מחרתיים עגיל באוזן.

גדעון סער: עם כפכפים לא באים לבית הספר.

הרף מיגל: הבעיה היא שמתייחסים רק לחולצה.

הרף מיגל: מתייחסים לחולצה אבל לא מתייחסים לאימונית.

הרף מיגל: מכנסיים עד הברך או מעליה, כל הדברים הללו צריכים להיות פועל יוצא של דיון בתוך בית הספר יחד עם התלמידים שיחליטו איפה להיכנס ואיפה לא.

הרף מיגל: לא כדאי ליצור כפיה כי היא לא תהיה יעילה.

הרף מיגל: דבר נוסף כשיוצאים עם החלטה כזו, הוא שיש לחשוב מראש על הסנקציות.

הרף מיגל: כשבית ספר משיקולים לגיטימיים מסרב לכונן תלבושת אחידה – מה תעשה?

הרף מיגל: תפטר את המנהל?

הרף מיגל: על מנת לא להיכנס למלכודת הזו, שהיא מהניסיון שלנו מלכודת שלא רוצים להיכנס אליה, יש לחשוב על זה מראש.

זבולון אורלב: תודה רבה, דבריך הובהרו.

זבולון אורלב: רשות הדיבור ניתנת לחבר הכנסת יעקב כץ ואחריו לילי הלפרין מנהלת תוכנית אמ"ת.

יעקב כץ: הר קוק היה אומר שעבודת השם הגדולה והחשובה ביותר היא כזאת שעובדים אותה בחופש.

יעקב כץ: אני נגד אחידות בלבוש ונגד כפייה כל שהיא.

יעקב כץ: אני חושב שהמלחמה באלימות ובצניעות היא חשובה, יש בתי ספר רבים בהם לא יודעים כלל מה פירוש המלה "אלימות", יש בתי ספר בהם יש צניעות ולא תחרותיות.

יעקב כץ: חינוך לא מחנכים דרך דברים חיצוניים אלא דברים פנימיים.

יעקב כץ: יש לבדוק אילו בתי ספר הגיעו להישגים במניעת אלימות ובעידוד צניעות, ולנסות ללמוד מהם את תכונות הלימוד והאופי כדי לשנות את בתי הספר האחרים.

זבולון אורלב: אתה מדבר על בתי ספר יסודיים או על-יסודיים?

יעקב כץ: אני מדבר על כל בית ספר שהוא.

יעקב כץ: חנוך לנער על פי דרכו, בית שמאי ובית הלל רק העשירו את ישראל וכשם שפרצופיהם שונים כל דעותיהם שונות.

יעקב כץ: הניסיון לעשות אחידות לא יביא לאחדות אם המערכת לא בנויה מבפנים.

יעקב כץ: כמו שאמר המורה הנכבד ממודיעין מכבים-רעות, יש את אחר הצהריים, וחוץ מחולצה יש גם סוודרים ומכנסיים, נעליים ועוד.

יעקב כץ: אני נגד כפייה, ואני חושב שאם רוצים לתקן חינוך צריכים לחפש את הדברים הפנימיים ודרכם לתקן, ולא בצורה חיצונית למרוח את הפצע.

יעקב כץ: הצניעות ואי-האלימות יגיעו מתוף חינוך, בריאות וחופש ולא מתוך אחידות חיצונית.

יעקב כץ: אני רואה את זה אצל בני שחוזרים מהצבא ודבר ראשון שהם עושים – מורידים את המדים.

יעקב כץ: כלומר מה שלא יעשו בבוקר יעשו אחר הצהריים, ולמי שאין כסף היא תצטרך ללכת עם אותו חולצת בית ספר ויראו את ההבדל בין העשירה לבין הענייה.

יעקב כץ: האויב של הטוב הוא הטוב ביותר.

יעקב כץ: תודה.

לילי הלפרין: אני בדקתי גורמים שמלבים אלימות במערכת החינוך, ואחד הדברים שבדקתי היה עניין התלבושת האחידה.

לילי הלפרין: רק לידיעתכם, בינואר יצא מחקר חדש של דוקטור אליעזר יריב ממכלת גורדון בחיפה, והוא הצביע שאין קשר בין רמת אלימות לבין תלבושת אחידה.

לילי הלפרין: בארצות – הברית נעשו מחקרים שונים בנושא.

לילי הלפרין: כשאני גרתי במחוז אורנג' נעשה מחקר שליווה את התלבושת במשך חמש שנים, ומצא שיש ירידה באלימות כתוצאה מהכנסת תלבושת.

לילי הלפרין: לא נעשה מחקר – על שבדק את כל המחקרים ויצר המלצה.

לילי הלפרין: בתחושה שלי בעבודה עם מתבגרים, התלבושת בהחלט מפחיתה אלימות.

לילי הלפרין: אפשר לראות את זה אצל נהגי האוטובוסים.

לילי הלפרין: מאז שהחליטו על תלבושת אחידה אצל נהגים, רואים את היחס הקליינטים העולים לאוטובוס.

לילי הלפרין: אני בהחלט בעד תלבושת אחידה.

לילי הלפרין: אני רוצה לומר שתהיה התנגדות גדולה, לא מחברי מועצת התלמידים מפני שהם לא באים עם תחושות ניכור שמאפיינים את הנוער הנוטה לאלימות.

לילי הלפרין: אני מתמחה בנוער שמרגיש תחושות קיפוח וניכור כלפי הממסד, התלבושת מהווה קבלה של המסגרת וכאן תהיה התנגדות.

לילי הלפרין: בבלוגים של בני נוער שאני קוראת באופן תדיר, אני רואה טענות נגד התלבושות – למשל למה שלא יחייבו מורים לתלבושת אחידה.

לילי הלפרין: טענה נוספת – מישהי בבוקר לא מצאה את התלבושת שלה, והגיעה עם חולצה רגילה והענישו אותה על כך, היא אמרה שאם לא היה החוק של התלבושת זה לא היה קורה.

לילי הלפרין: בשורה התחתונה אני בעד התלבושת האחידה, אני מציעה עד כמה שאפשר לשלב את התלמידים בבחירה – הן בעיצוב והן בכל הנלווה לכך.

זבולון אורלב: תודה רבה.

זבולון אורלב: הבאה לדבר היא חברת הכנסת אנסטסיה מיכאלי ואחריה יפעת קריב ממרכז השלטון המקומי.

אנסטסיה מיכאלי: תודה רבה לכבוד יושב ראש הוועדה, תודה רבה לכבוד שר החינוך חבר הכנסת גדעון סער.

אנסטסיה מיכאלי: הנושא מאוד חשוב.

אנסטסיה מיכאלי: אני גדלתי ברוסיה וקיבלתי את רוב החינוך שם, הייתה לכל הכיתות תלבושת אחידה וקיבלתי מושגים של מותר ואסור מבית הספר.

אנסטסיה מיכאלי: אני חושב שעל פי הניסיון שלי ושל הרבה מאוד אנשים, אמנם אנחנו במדינה דמוקרטית ויש חופש דיבור וחופש בכלל, אבל כפי ששמעתם את הנאום של שר החינוך שהתייחס לתלבושת אחידה ובאותה מידה ושווי התייחס לנושא האלימות.

אנסטסיה מיכאלי: נושא האלימות הוא הנושא החם ביותר בכל פינות הבית והרחוב, והילדים שלנו עוברים גבולות.

אנסטסיה מיכאלי: הם לא יודעים איפה מותר ואיפה אסור.

אנסטסיה מיכאלי: אני שמעתי שתי דעות כאן של התנגדות – וזה חשוב לשמוע את הדעות הללו.

אנסטסיה מיכאלי: אני רוצה לשאול שאלה – מה פשר המשפט של "הוראות מלמעלה"?

אנסטסיה מיכאלי: אנחנו נציגי הציבור הרי, בחרו בנו שנייצג את הציבור מלמטה, הקול שלך ושל כל אחד מאיתנו.

אנסטסיה מיכאלי: בנוסף, יעקב כץ אמר שהוא נגד כפייה – אני רוצה לשאול אותו מדוע הוא חובש כיפה?

אנסטסיה מיכאלי: האם זה כפייה או שזו תלבושת אחידה של מותר ואסור?

אנסטסיה מיכאלי: לסיכום, אני בעד תלבושת אחידה שהיא לדעתי יכולה להיות צעד משמעותי בניהול מה מותר ומה אסור, והילד בפעם הבאה לפני שהוא מרים יד יחשוב פעמיים האם מותר לו לעשות את זה או לא.

אנסטסיה מיכאלי: זוהי ההתחלה וכדי לעשות את זה.

23637: אני רק אומר שקודם כל יש תמיכה גורפת בקרב ראשי הערים בנושא, לפני תחילת שנת הלימודים הנוכחית יצא מכתב של נחום חוברי, יושב ראש ועדת החינוך שלנו, ושלמה בוחבוט, יושב ראש המרכז, לכל ראשי הערים ומנהלי אגפי החינוך שקרא לקיים את האכיפה ולחזק את נושא התלבושת האחידה וקימה בפני מורה.

23637: ועדת החינוך של מרכז השלטון המקומי עם ראשי הערים דנה בנושא הזה, בהחלט הנושא ראוי.

23637: אנו מביעים תמיכה.

23637: לקראת פתיחת שנת הלימודים הבאה גם אנחנו נחזק שוב את הנושא בקרב ראשי הערים.

23637: בנוסף, לקחתי לתשומת ליבי לבדוק את הנושא של משק וכלכלה כפי שביקש יושב הראש.

23637: תודה רבה.

זבולון אורלב: מאה אחוזים.

זבולון אורלב: הדובר הבא- נועם עזרא מארגון ההורים הארצי.

נועם עזרא: אני רוצה לדבר על נקודה שהעלו פה בקצרה – ההיבט הביטחוני.

נועם עזרא: אני חושב שזה חשוב, אני מירושלים וזה חשוב דווקא בחטיבות, שם קשה לזהות קבוצות וגורמים שלא שייכים לבתי הספר.

נועם עזרא: אני הייתי שותף לבתי ספר בהם הילדים היו שותפים להליך הכנסת התלבושת האחידה, והילדים היותר יצירתיים של בית הספר שהיו בשוליים השתתפו בהליך וזה היה מאוד נחמד.

נועם עזרא: בבתי ספר בהם אין תקציב רחב, ביקשנו מיצרן החולצות שעשרה אחוזים מהחולצות יישארו אצל מנהל בית הספר והוא יחליט למי לתת אותן, והוא יכול לחלק לכאלה שהוא יודע שיש להם בעיות, אפילו שזה כסף קטן.

נועם עזרא: את הבעיה של תלמידים שמגיעים בלי חולצה לבית הספר פתרנו בערימת חולצות שהיו בבית הספר, הן היו קצת לא נעימות ולא מכובסות אבל ילד שפעם אחת קיבל חולצה מהמחסן זו הייתה פעם אחרונה שהוא שכח להביא חולצה.

זבולון אורלב: תודה.

זבולון אורלב: הגברת אפי והב, בקצרה.

אפי והב: אני יושבת ראש ועד ההורים בבית הספר "הדרור"-תל"י במבשרת ציון.

אפי והב: אנחנו נוהגים תלבושת אחידה כבר חמש שנים או שש שנים, השנה התחלנו גם לקום בפני המורה כשהיא או הוא נכנסים לכיתה, או בפני כל בוגר שנכנס לכיתה.

אפי והב: אני חושבת שזה דבר שהוא חובה.

זבולון אורלב: איך התלמידים קיבלו את זה?

אפי והב: מאוד יפה, כל דבר אנחנו עושים בבית הספר בשיתוף עם הילדים וכמובן בשיתוף עם ההורים.

אפי והב: בעיקרון זה הוראה של מנהלת בית הספר ואנחנו מבינים ומכבדים את העובדה שפעמים מגיעות הוראות מלמעלה ויש לעבוד עליהן בשיתוף פעולה עם המורים והתלמידים.

אפי והב: כמו שיש סמכות למשרד החינוך לקבל החלטות ולהנחיל דברים מלמעלה כלפי מטה, אותו דבר בבית הספר.

זבולון אורלב: מה עושים תלמידים ממשפחות נזקקות?

אפי והב: יש לנו את השיטה שאמרו קודם, שאנחנו מקצים עם החנות שמוכרת לנו את התלבושות אחוז מסוים לתלמידים מתקשים.

אפי והב: יש לנו גם שיטה של שימוש בערימות אבידות שאנחנו מכבסים ונותנים לילדים.

אפי והב: בנוסף, למרות שזה לא בהנחיה של משרד החינוך, אנחנו לא נותנים לילדים לבוא עם כפכפים, צבע בשיער, פירסינג ומכנס קצר.

אפי והב: אני הייתי שמחה לקחת את הצעד הזה אחד קדימה ולעשות תלבושת קצת יותר מכובדת, אני לא יודעת אם יש צורך בעניבות וז'קטים אבל לפחות שתהיה חולצה מכופתרת ומכנס בצבע אחיד.

אפי והב: כל מוסד שמכבד את עצמו רואים את זה בצורת לבושו.

זבולון אורלב: תודה רבה.

זבולון אורלב: חברת הכנסת דוקטור עינת וילף, בבקשה.

עינת וילף: תודה רבה, אני רוצה לברך את שר החינוך על היוזמה ובמיוחד על כך שהציג אותה בדיוק בהקשר הנכון, היא לא פתרון קסם או מבטיחה הכול אלא חלק ממהלך רחב להבטיח שברמה הכי בסיסית תלמידים יוכלו ללמוד ומורים יוכלו ללמד, שזה התנאי המקדים לכל דבר.

עינת וילף: אני רוצה לברך גם על הדרך שבה זה נעשה מבחינת שיתוף התלמידים, זו אכן הדרך הנכונה לעשות את זה.

עינת וילף: חשוב שכל מה שנאמר לגבי האכיפה והיישום יבוא בצורה ברורה בהנחיה מצד המערכת, כלומר שייאמר לכל בתי הספר באופן ברור שכל בית ספר צריך שיהיו אצלו מאגר מסוים של חולצות, שתלמיד שמגיע לבית הספר ללא חולצה מתאימה לא נכנס לכיתה ללא חולצה – מקבל חולצה ומחזיר אותה בסוף היום.

עינת וילף: אם מאיזה שהיא סיבה הוא מסרב לעשות זאת הוא לא יוכל להיכנס לכיתה.

עינת וילף: הרעיונות שעלו לגבי האפשרות שיהיה מספר מסוים לנזקקים – כל הדברים הללו צריכים להיות ברורים כדי שלא יהיה מצב שההתנגדות נובעת מכך שיש עוד דברים שיש לאכוף, אלא שזה יסייע לאקלים הבית ספרי ולא ייצר עוד חיכוכים.

עינת וילף: זה בעיני מאוד חשוב שיצאו הוראות ברורות כאלו כדי להבטיח יישום מוצלח.

זבולון אורלב: תודה רבה, השר ישיב ואני אסכם.

גדעון סער: תודה רבה אדוני יושב הראש.

גדעון סער: המקור כפי שנאמר, בית הספר לא צריך להיות זירה לתחרות של מותגים, והקביעה הזו לא פוגעת בחופש הביטוי.

גדעון סער: כל אנשי המקצוע שהתייעצתי איתם ראו בכך תרומה לאקלים הבית ספרי.

גדעון סער: לא השלתי את עצמי שלא יהיו קשיים ביישום, אבל עובדה שבמקומות שפעלו באותה צורה זה פועל.

גדעון סער: פה הוצבו דרכים כמו מצבור חולצות, בתי ספר מתמודדים באופן יפה.

גדעון סער: אני לא משלה את עצמי שלא יהיו קשיים.

גדעון סער: טוב שיש דעות אחרות, אני מכבד דעות אחרות ושמעתי את מיגל גם בפגישה שהתקיימה פה בכנסת לפני מספר חודשים, אני מכבד את דעתו אבל בסוף האחריות עליי וההחלטה שלי.

גדעון סער: אני לא מוכן לצאת מנקודת הנחה שהחלטה של רשות מקומית היא כפייה לגיטימית, ההחלטה של מנהל בית ספר היא לגיטימית והיחיד שאין לו מילה בעניין הוא משרד החינוך.

גדעון סער: נכון, זה עולה בכיוון אחד עם התפרקות המערכת שראינו בעשרות השנים האחרונות.

גדעון סער: לדעתי זה לא נכון, יש לקבוע מדיניות בדברים מרכזיים.

גדעון סער: זה נעשה באותה מידה של שיתוף כמו שזה נעשה במקומות אחרים באופן נקודתי.

גדעון סער: כל החלטת מדיניות יש בה מידה של הנחיה לשטח.

גדעון סער: המנהלים והמורים יכול להיות שהביעו דעה שלא תומכת, ייתכן שזה מוסיף להם מטלה, אבל המורים שאני התייעצתי איתם הביעו תמיכה במהלך.

גדעון סער: הייתה בקריאת אגב שאלת לבוש של מורים, אני חושב שזה מתאים לטיפול על ידי הנציגים המקצועיים שהוציאו הנחיות בנושא לפני תחילת שנת הלימודים הנוכחית.

גדעון סער: לבית ספר יש לבוא בלבוש הולם, וכמובן שאין דין תלמיד כדין מורה.

גדעון סער: לא על כולם צריך להחיל את אותו דבר, אבל גם מורה צריך לכבד את המוסד החינוכי בהגעה אליו בלבוש הולם.

גדעון סער: לסיכום, אני משוכנע שיהיו קשיים וחיכוכים, אני מאמין שזה חשוב ולכן אני משוכנע שנדע להתגבר עליהם.

גדעון סער: תודה.

זבולון אורלב: אני רוצה לסכם את הדיון.

זבולון אורלב: עלו יתרונות של הנהגת תלבושת אחידה בחינוך היסודי ובחטיבות הביניים, וכמובן הצביעו על נקודת בעייתיות.

זבולון אורלב: מאחר שרוב חברי הוועדה סבורים כך, יש תמיכה של וועדת החינוך בהחלטת המדיניות להנהיג חובת תלבושת אחידה בבתי הספר היסודיים ובחטיבות הביניים החל משנת הלימודים הקרובה.

זבולון אורלב: חשוב לציין שכל מערכת חינוך היא לא מערכת של תוכנית כבקשתך או שכל איש הישר בעניו יעשה, לא בעניין מתי לדבר ואיפה לשבת, את מי לכבד ומתי להכין שיעורי בית.

זבולון אורלב: כל תוכנית חינוך היא כזו המרגילה את הילד בשלבי הלמידה שלו שהוא צריך להיות ממושמע, מהמלה משמעת שיש לה משמעות גדולה מאוד.

זבולון אורלב: אקלים בית הספר צריך להבהיר לתלמיד שהוא נמצא במסגרת בה הוא מקבל מידע, ידע וערכים, ויש לו מסגרת נאותה.

זבולון אורלב: אני סבור שככל שהתלמיד יודע מהי המסגרת המחייבת כך יקל עליו להצליח במערכת החינוכית.

זבולון אורלב: שמחתי לשמוע על ההחלטות של בית הספר במבשרת ציון, שהתקבלו על ידי הנהלת בית הספר והתלמידים, שקיבלו על עצמם משמעת נוספת על סממנים חיצוניים שאין להם קשר להצלחה בלימודים.

זבולון אורלב: אני חושב שהאיזון הנכון הוא ההחלטה שקיבל שר החינוך, שוודאי תוסיף לאקלים הבית - ספרי ותפחית את סוגיית האלימות.

זבולון אורלב: יש לזכור שעדיין יש לתלמידים ביטוי עצמי גדול מאוד מלבד החולצה, בין אם בשעות הלימודים או בין אם לאחר מכן.

זבולון אורלב: כמעט בכל תנועות נוער וולונטאריות יש תלבושת אחידה, ועד היום לא שמעתי מישהו אומר שזה ביטוי לא חינוכי.

זבולון אורלב: כלומר, אני לא מודאג מהמדיניות שרוצה לקבוע משרד החינוך, הלוואי שהמשרד ייקבע מדיניות בתחומים נוספים.

זבולון אורלב: אני חושב שברבות השנים יש התרופפות גדולה מאוד של המסגרת הבית ספרית, ובעיני ההחלטות הן מבורכות.

זבולון אורלב: חבר הכנסת יעקב כץ מחזיק בדעה משלו, שהיא שונה מדעתי.

זבולון אורלב: אני חושב שבעניין זה חבר הכנסת כץ נמצא במיעוט.

זבולון אורלב: משרד החינוך יצטרך להנחות ביחס לאוכלוסיות הנזקקות, יחד עם ההנחיות יש להציע לבתי הספר דרכים הקיימות בשטח כבר להתייחס לאוכלוסיות אלו על מנת שלא נמצא את עצמנו במצב בו תלמידים לא מגיעים לבית הספר בגלל בעיות סוציאליות.

זבולון אורלב: הועדה ממליצה בפני עמותות ההורים וועדי ההורים, וכמובן בפני מרכז השלטון המקומי, לקיים מכרזים בעניין.

זבולון אורלב: נשמח כמובן אם החולצות הנבחרות יהיו מתוצרת הארץ.

זבולון אורלב: תודה רבה, הישיבה נעולה.